LUCKNOW। सुप्रीम कोर्ट के निर्देश पर सूबे के पूर्व मुख्यमंत्रियों से बंगला खाली कराने की कवायद में जुटे राज्य संपत्ति विभाग की मुश्किलें बढ़ती जा रही हैं। पूर्व मुख्यमंत्री मुलायम सिंह यादव और अखिलेश यादव द्वारा बंगला खाली करने के लिए दो साल की मोहलत मांगे जाने के बाद शुक्रवार को पूर्व मुख्यमंत्री मायावती ने लेटर बम फोड़ दिया। मायावती की ओर से बसपा के राष्ट्रीय महासचिव सतीश चंद्र मिश्रा और विधानसभा में नेता बसपा लालजी वर्मा ने मुख्यमंत्री योगी आदित्यनाथ से मिलकर बताया कि 13, ए मॉल एवेन्यू स्थित बंगला वर्ष 2011 में ही मान्यवर कांशीराम यादगार विश्राम स्थल के नाम पर आवंटित किया जा चुका है। इसका फैसला तत्कालीन कैबिनेट ने लिया था। वहीं मायावती केवल इसकी देखभाल करने के लिए इसके छोटे से हिस्से में रहती हैं।